དེ་ལས་ཀྱང༌།ཐེ་བན་དང་ཞང་ཀང་སོགས་ཀྱི་ནང་བསྟན་པར་ཁས་འཆེ་བ་ཁ་ཤས་ཀྱིས༼བོད་བརྒྱུད་གསང་སྔགས་ནང་བསྟན་མ་ཡིན་༽པའི་དགག་རྩོམ་འགལ་འདུའི་ཕུང་པོ་སྤུངས་པའི་ཡིག་ཆ་སྤེལ་པར།ཁོང་གིས་༼བདུད་སྡེ་འདུལ་བའི་ཐོགས་མདའ༽ཞེས་པ་དང་དང༌།༼བོད་བརྒྱུད་ནང་བསྟན་གསང་སྔགས་ལས་འཕྲོས་པའི་གནད་དོན་ཁ་ཤས༽སོགས་སྤེལ་ནས།རིགས་པ་ཞིབ་མོས་ལོག་པར་སྨྲ་བའི་སྡེའི་ཚིག་དོན་གྱི་འཁྲུལ་བ་རྣམ་པར་འཐག་པས།རེ་ཞིག་ཁ་ལ་རྒྱ་བཏབ་སྟེ་དེ་དག་མི་སྨྲ་བའི་བརྟུལ་ཞུགས་ལ་བཀོད་པ་སོགས་ཀྱི་མཛད་འཕྲིན་ལ་གནས་པས་ན།ཁོང་ཉིད་ལ་དེང་དུས་ཀྱི་༼ས་པཎ༽ཞེས་པའི་མཚན་སྙད་ཀྱང་འདོགས་པར་འོས་པ་ལགས་སོ།།